Document ID: 32011R0828

РЕГЛАМЕНТ ЗА ИЗПЪЛНЕНИЕ (ЕС) № 828/2011 НА КОМИСИЯТА
от 17 август 2011 година
за временно преустановяване на въвеждането в Съюза на екземпляри от някои видове от дивата фауна и флора
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 338/97 на Съвета от 9 декември 1996 г. относно защитата на видове от дивата фауна и флора чрез регулиране на търговията с тях (1), и по-специално член 19, параграф 1 от него,
след консултации с Групата за научен преглед,
като има предвид, че:
(1)
Съгласно член 4, параграф 6 от Регламент (ЕО) № 338/97 Комисията може да установи (наложи) ограничения за въвеждане в Съюза на определени видове в съответствие с условията, определени в букви а) до г). В допълнение, мерки за прилагането на подобни ограничения бяха постановени в Регламент (ЕО) № 865/2006 от 4 май 2006 г. за установяване на подробни правила за прилагане на Регламент (ЕО) № 338/97 относно защитата на видовете от дивата фауна и флора чрез регулиране на търговията с тях (2).
(2)
Списък на видовете, чието въвеждане в Съюза е временно преустановено, бе установен с Регламент (ЕС) № 997/2010 на Комисията от 5 ноември 2010 г. относно временно преустановяване на въвеждането в Съюза на екземпляри от някои видове от дивата фауна и флора (3).
(3)
На основата на актуална информация, Групата за научен преглед констатира, че природозащитният статус на Sagittarius serpentarius, изброен в приложение Б към Регламент (ЕО) № 338/97 ще бъде сериозно застрашен, ако не бъде временно ограничено неговото въвеждане в Съюза от Танзания. Следователно въвеждането на Sagittarius serpentarius от Танзания следва временно да бъде преустановено.
(4)
Основавайки се на актуална информация, Групата за научен преглед констатира също, че за следните видове вече не би следвало да се изисква удължаване на временната забрана за внос на територията на Съюза:
-
Lynx lynx (Ловни трофеи) от Азербайджан;
-
Hexaprotodon liberiensis от Гвинея;
-
Moschus anhuiensis, Moschus berezovskii, Moschus chrysogaster, Moschus fuscus и Moschus moschiferus от Китай;
-
Uromastyx aegyptia от Египет;
-
Chamaeleo ellioti от Бурунди;
-
Chamaeleo pfefferi от Камерун;
-
Varanus exanthematicus (отглеждани във ферма екземпляри с обща дължина по-малка или равна на 35 cm), Varanus niloticus (отглеждани във ферма екземпляри с обща дължина по-малка или равна на 35 cm) и Kinixys belliana (отглеждани във ферма екземпляри с дължина на черупката по-малка или равна на 5 cm) от Бенин;
-
Varanus niloticus от Бурунди и Мозамбик;
-
Varanus salvator от Китай, Индия и Сингапур;
-
Python reticulatus от Индия и Сингапур;
-
Aldabrachelys gigantea от Сейшелските острови;
-
Geochelone elegans от Пакистан;
-
Geochelone platynota от Мианмар;
-
Indotestudo elongata от Бангладеш, Китай и Индия.
(5)
Новите ограничения за въвеждане в Съюза, наложени съгласно настоящия регламент, са съгласувани с всички държави, от които произхождат съответните видове.
(6)
Наименованията на видовете Pachypodium sofiense и Euphorbia suzannae-marnierae са пригодени към най-актуалните означения по Конвенцията за международна търговия със застрашени видове от дивата фауна и флора (CITES). Коригирани са също така и технически грешки при тип MOLLUSCA.
(7)
Поради това следва да бъде изменен списъкът на видовете, чието въвеждане в Съюза е временно преустановено, и за повече яснота Регламент (ЕС) № 997/2010 следва да бъде заменен.
(8)
Мерките, предвидени в настоящия регламент, са в съответствие със становището на Комитета за търговия с видове от дивата фауна и флора,
ПРИЕ НАСТОЯЩИЯ РЕГЛАМЕНТ:
Член 1
При спазване на разпоредбите на член 71 от Регламент (ЕО) № 865/2006, въвеждането в Съюза на екземпляри от видовете от дивата фауна и флора, изброени в приложението към настоящия регламент, временно се преустановява.
Член 2
Регламент (ЕС) № 997/2010 се отменя.
Позоваванията на отменения регламент се смятат за позовавания на настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 август 2011 година.

Labels: 3
20